AlexejDobrolubov/national_council_slovak_2010 huggingface dataset:
35. schôdza NR SR - 2.deň - B. popoludní
Dátum: 2025-05-28
Poslanec: Majerský, František (KDH)
Druh vystúpenia: Vystúpenie v rozprave

69. Ďakujem veľmi pekne. Vážený pán podpredseda, vážení kolegovia, kolegyne, keďže to je len prvé čítanie, chcel by som trošku taký aj zdravotnícky pohľad na túto tému dať, ktorý je naozaj dôležitý a som rád, že ten návrh, ktorý vlastne mal aj predtým pán kolega Vašečka sa v niektorých oblastiach zase zlepšil, pripravil a bude na to čas ho doladiť. Téma energetických nápojov nie je len taká obyčajná téma, je to naozaj téma, ktorá trápi dnešnú generáciu čoraz viac a viac. Dochádza ku kolapsom, dochádza ku naozaj zdravotným problémom, ťažkostiam, závislostiam na týchto nápojoch a ja si myslím, že už dávno, dávno mali byť tieto energetické nápoje zakázané. Naozaj generácia mladých nevie vyhodnotiť, že taurín a látky, ktoré sú v energetických nápojoch, kofeín, ktoré mnohonásobne prekračujú bežnú dávku, škodia ich vývoju, srdcovocievnemu systému a celkovému zdravotnému stavu mladistvých. Spôsobuje to obezity, tak ako povedal pán kolega Ferenčák, hypertenzie. Mladí ľudia musia brať lieky na tlak a všetky tieto veci majú výrazný dopad na ich zdravotný stav. Preto je dobré, že to tu je. Ja si myslím, že na tomto zákone by mala byť zhoda určite koalícia-opozícia. Mal by ten zákon prejsť prvým čítaním a ďalej ho doprecizovať ministerstvo zdravotníctva, veci, ktoré tam si myslím, že ešte treba doplniť a veci, ktoré by tam mali byť. Ale máme na to myslím si, že ešte dostatok času, aby sa ten zákon dobre pripravil. Nebudem dlhý, lebo hovorím, ako je to prvé čítanie a verím tomu, že o sedemnástej sa už bude o ňom hlasovať. KDH tento zákon podporí a budeme pracovať na tom, aby sme aj do druhého čítania, ak tam niečo nebude doplnené, aj pozmeňujúcimi návrhmi dali. Ďakujem pekne.
33. schôdza NR SR - 15.deň - B. popoludní
Dátum: 2025-04-16
Poslanec: Majerský, František (KDH)
Druh vystúpenia: Vystúpenie s faktickou poznámkou

2. Ďakujem pekne, pán predseda. Kolegyňa Remišová, ďakujem naozaj za veľmi presne vysvetlený problém, fakt problém, ktorý tu dnes riešime. Ja budem naozaj trošku expresívnejší. Tu je pani kolegyňa Kramplová. Ako, do frasa, už naozaj to neviem inak povedať, to toto tu ideme teraz riešiť, tento zákon? Pani poslankyňa, dajte si, prosím vás, telefón na tichšie a normálne sa vás chcem opýtať, že či toto je najväčší problém tejto krajiny, že vy idete riešiť ľudí, ktorí vo svojom voľnom čase v súkromí pomáhajú iným organizáciám, suplujú štát, a vy sa tu tvárite, že ste vymysleli teplú vodu a idete riešiť zákon o mimovládkach. Ako fakt? Vy nevidíte, čo sa deje v krajine? Tri podniky za posledné tri dni prepúšťajú hromadne, a my tu riešime ľudí, ktorí dennodenne pomáhajú vo svojom voľnom čase organizáciám. A ešte tu rozprávate v médiách, že tu niekto zavádza, klame a že to nie je pravda. Normálne vystúpte a to obhájte, prečo tento zákon vôbec predkladáte. Lebo vy budete škodiť hlavne tým, ktorí dennodenne vo svojom voľnom čase suplujú tento štát, ktorý si nevie poradiť s ničím. Riešia deti, onkologických ľudí, a vy tu idete riešiť zákon, ktorý nemá nič spoločné s tým, čo ste chceli na začiatku povedať. Stiahnite ten zákon a vôbec to ani nepredkladajte, keď to nemáte nachystané, keď to nemáte v MPK a nemáte to odkomunikované! Veď to je čisté šialenstvo, čo my tu vôbec riešime dnes v tejto krajine! To ako nemá obdoby, čo tu robíme, pani poslankyňa! A vy s tým normálne prídete a tvárite sa, že sa nič nedeje, všetko je v poriadku, že zatlieskate, paráda, pripravili sme sa... Ale takto to nemôže fungovať... Veď sa pozrite, jaká je krajina rozbitá! Zamyslite sa nad tým naozaj, lebo ničíme občiansku spoločnosť! Ďakujem.
33. schôdza NR SR - 9.deň - A. dopoludnia
Dátum: 2025-04-08
Poslanec: Majerský, František (KDH)
Druh vystúpenia: Vystúpenie s faktickou poznámkou

12. Ďakujem, pán predseda. Peťo, urobil si, myslím, že koaličným poslancom taký krátky exkurz do histórie, do minulosti, z ktorej sme sa mali všetci poučiť. Mali sme naozaj urobiť z nej, za ňou hrubú čiaru, mali sme vychytať chyby, ktoré sa vtedy stávali, a mali sme sa poučiť do budúcnosti. Taký bizár, čo my tu dnes riešime, môžme riešiť len na Slovensku. Naozaj, my sa na Slovensku len hráme na štát, lebo takýto zákon by predsa nemohol tu predniesť minister vnútra, ktorý má, ktorý jeho hlavnou úlohou je riešiť pravidlá a dodržiavanie zákona. Veď my dneska riešime to, že ideme odškodňovať ľudí, ktorí nedodržiavali opatrenia, ktorí svojím zlým konaním mohli nakaziť ďalších ľudí. A to všetko dnes normálne riešime v parlamente pri situácii, aká dnes je v krajine, kde koalícia si na vlastnej, vlastnej koži vyskúšala, aké je to, keď príde epidémia na Slovensko, kde musí dodržiavať opatrenia, kde musí zatvárať hraničné prechody, kde policajti a vojaci strážia hranice, kde sú nasadení hasiči. To všetko si dnes koalícia vyskúšala pri epidémii pandémie slintačky a krívačky. Ale my, aby sme naozaj tieto veci riešili, ideme riešiť zákon, ktorý hovorí ľuďom, aby nedodržiavali opatrenia v budúcnosti žiadne. Ale prečo? Lebo ste to sľúbili niekomu na chate v Čifároch? Ja neviem? Tam sa to vtedy vyriešilo. Na chate v Čifároch sa vtedy vypovedalo: príde zákon – a on je tu. Neuveriteľné, čo, aké veci sa dokážu vyriešiť na chate. Všetci sme chodili na chaty, ale riešili sme tam iné veci, ale myslím, že ostatní riešia zákony na chatách v Čifároch. Neuveriteľná krajina, to Slovensko!
33. schôdza NR SR - 8.deň - A. dopoludnia
Dátum: 2025-04-04
Poslanec: Majerský, František (KDH)
Druh vystúpenia: Vystúpenie v rozprave

139. Ďakujem veľmi pekne. Nejdem reagovať na všetky faktické poznámky, ktoré tu boli, ale poviem zopár vecí. Surogantné materstvo, škoda, že odišiel pán poslanec Prostredník, je zakázané aj teraz v celej Európskej únii. Ibaže by sme boli v obraze. Surogantné materstvo nie je dovolené. Ja som prekvapený a zarazený, že pán poslanec Prostredník obhajuje surogantné materstvo. Ak raz nie je dovolené v rámci celej Európskej únie, ako zrazu ho ide obhajovať na Slovensku. Oháňa sa tu slovami a citátmi z Biblie, zhodou okolností Starého zákona. Ak by sme tu išli používať, aplikovať Bibliu ako takú do legislatívy Slovenskej republiky, veľmi zle by sme dopadli, lebo nie všetko, čo je v Biblii, sa dá aplikovať v rámci legislatívnych noriem ktorejkoľvek krajiny. Áno, je dobré, keď máme ako hodnotový svet Desatoro. Pri všetkej úcte a cti ku každému jednému z vás, každý deň sa snažím žiť podľa neho. A poviem vám, je to najťažšia úloha v mojom živote. Neni to vôbec jednoduché. Každý deň si sypem popol na hlavu, lebo zlyhám každý a jeden deň. A je to dobre vytýčená cesta pre každého jedného z nás, ale tá najťažšia možno. A teraz k vám, pani poslankyňa Kolíková, naozaj v dobrom, my s nikým nejdeme. (Povedané so smiechom.) Ja hovorím o tom a KDH hovorí o tom istom celých 35 rokov a vždy bolo na správnej strane dejín. Vždy. Nikdy sme sa nepomýlili, nikdy sme nešli nikým, nikdy sme s nikým nesadli do vlády. Jednoducho, boli sme vždy na správnej strane dejín. A verte nám, ani teraz sa nedopletieme. Ďakujem. (Potlesk.)
33. schôdza NR SR - 7.deň - B. popoludní
Dátum: 2025-04-03
Poslanec: Majerský, František (KDH)
Druh vystúpenia: Vystúpenie v rozprave

90. Ďakujem pekne, pán podpredseda. Ďakujem pekne, pán minister, pani kolegyňa, kolegovia, kolegyne, ja len krátko. Pán minister, z toho uvádzaného zákona mi jasne vyplýva, že chcete upraviť prevádzkový čas leteckej záchrannej zdravotnej služby, aby sa ten súlad upravil tak, ako to funguje aj v iných európskych krajinách, čo si myslím, že je dobré, lebo naozaj piloti leteckej záchrannej služby pracujú v úplne inom režime ako piloti dopravných lietadiel a v podstate pracovali v tom istom zákone a častokrát mali kvôli tomu komplikácie, keby náhodou došlo k nejakým, nejakým kontrolám, ale aj kvôli nejakým veciam, ktoré súvisia s leteckou prevádzkou. Ja tento zákon vítam a si myslím, že je dôležitý preto, aby sme ho naozaj podporili a upravili letecký zákon tak, aby naozaj bol v súlade s tým, ako pracujú aj iné krajiny v západnej Európe. Takže ďakujem pekne, pán minister. Ak viete ešte k tomu niečo povedať viacej, ale myslím si, že sa to týka len tejto jednej veci, ktorou sa upravuje. Ďakujem.
20. schôdza NR SR - 1.deň - B. popoludní
Dátum: 2024-09-12
Poslanec: Majerský, Milan (KDH)
Druh vystúpenia: Vystúpenie v rozprave

156. Ďakujem pekne, vážené kolegyne, vážení kolegovia. Chcem poďakovať Františkovi za to, že oživil pamäť toho, čo sa dialo počas obdobia totality. Nikdy sa kádeháci nezastávali komunistov, ani sa nebudú, ale budú sa zastávať tých, na ktorých sa deje krivda. A tam sa zjavne krivda diala. Preto František hovoril o Šimečkovi staršom alebo praotcovi ešte Michala Šimečku. Lebo sa tam diala zjavná krivda. A mne je ľúto, že častokrát počas dnešného dňa tu boli viaceré školy, sledovali dianie v Národnej rade a znovu sme sa museli hanbiť za to, akí sme. Musíme si uvedomiť všetci, že vydávame obraz a svedectvo, akou sme Národnou radou. Akými sme poslancami, ako sa vyjadrujeme, aký máme slovník a akú máme úctu navzájom jeden voči druhému. Kde sa vytratila ľudskosť z predvolebnej kampane. Chceli sme naozaj pomáhať ľuďom, byť prospešní pre ľudí, chceli sme budovať zdravotníctvo, diaľnice, školstvo, chceli sme pomáhať samosprávam. Kde sa vytratili tieto hodnoty, o ktorých sme hovorili pred pár mesiacmi, ešte minulé leto. Silvester Krčméry povedal pri svojom monsterprocese, že: "Vy máte moc, my máme pravdu." Vy máte moc, my pravdu nemáme. My sa ju snažíme úprimne hľadať a poprosím vás, aby ste ju aj vy úprimne hľadali. Ďakujem. (Potlesk.)
15. schôdza NR SR - 5.deň - B. popoludní 1. záznam
Dátum: 2024-06-18
Poslanec: Majerský, Milan (KDH)
Druh vystúpenia: Vystúpenie s faktickou poznámkou

102. Ďakujem pekne. Sloboda je naozaj dar, a my keď chceme nejakým spôsobom obmedzovať túto slobodu a chceme to urobiť normálnym legislatívnym nástrojom, tak naozaj by mala byť toho zapojená aj opozícia, aj koalícia. Nemôže to byť koaličnou väčšinou jednoducho iba nejakým spôsobom nadiktované. Buďme vecní, počúvajme sa a som presvedčený, že sa nám podarí vytvoriť dobrý zákon, ktorý bude na prospech aj jednej, aj druhej strane, lebo aj vládna koalícia môže o pár rokov byť v opozícii a môže ich to dobehnúť. A možno budú si biť hlavu o stenu, že prečo sme prijali taký zákon, ktorý teraz nás obmedzuje. Čiže musí to byť naozaj pre všetkých. Ja iba dúfam, pán poslanec Bartek, pán kolega, že ten záver vášho vystúpenia nepatrilo mne, lebo ja som sa nikdy nesnažil naozaj nejakým agresívnym spôsobom komunikovať, vystupovať a dokonca štvať jedných proti druhým. A dúfam, že tak to bude aj ďalej v mojej politickej kariére alebo ceste. Mne ide o to, aby naozaj bola vypočutá jedna i druhá strana. A ak tvrdí pán poslanec Gašpar, že toto sa netýka iba výjazdov, ale aj ďalších, pomenujme to, pomenujme konkrétne situácie, udalosti. Ja viem, že nie úplne všetko sa dá, ale práve tým, že budeme debatovať medzi sebou, tak budeme aj my ľahšie stláčať to „za“ pri tom zákone, ak, ak budete s tým stotožnení, samozrejme, takže tá dobrá a vecná diskusia nám pomôže vyjasniť tie otázniky, ktoré tu sú teraz nezodpovedané. Ďakujem.
12. schôdza NR SR - 16.deň - B. popoludní 1. záznam
Dátum: 2024-05-21
Poslanec: Majerský, Milan (KDH)
Druh vystúpenia: Vystúpenie v rozprave

Ďakujem pekne, pán poslanec, za pozmeňujúci návrh. Pán minister, keby som mohol na vás zareagovať, podľa mňa bude aj dobré riešenie aj to, čo ste vraveli kolegom z PS-ka, že by sa ten zákon stiahol a ešte raz rozdiskutoval, posunul do júnového, keď to bude možné, aby sme si tu niektoré veci rozdiskutovali. Myslím si, že to bude prijateľné pre obidve strany, lebo je tu veľa premenných, ktoré nie sú jasné, a myslím si, že máme zhodu na tom, že ten zákon by bolo dobré, aby sa tam vychytali muchy, ako hovorí aj kolegyňa Tamara, takže budeme radi, ak sa to posunie, veľmi to privítame. Ďakujem.
13. schôdza NR SR - 1.deň - B. popoludní
Dátum: 2024-05-09
Poslanec: Majerský, Milan (KDH)
Druh vystúpenia: Vystúpenie s faktickou poznámkou

14. Ďakujem veľmi pekne. Pán poslanec Peter Stachura, veľká vďaka, že si sa nenechal uniesť ako tvoj predrečník a nebol si osobný, nenechal si sa uniesť a nenechal si na svojom predrečníkovi suchú nitku jednak v tom, že si nebol, nenapadol si ho invektívami. A teraz možno pre všetkých. Pán Stachura pracoval ako lekár v Levoči. Nešiel po skončení lekárskej fakulty do Rakúska, ani do Nemecka. Pracoval a zhodou okolností posúval tam, kde Levoča nestíhala, aj pacientov do Spišskej Novej Vsi. Do tej Spišskej Novej Vsi, kde dnes kontroluje verejné obstarávanie OLAF a NAKA. My sme iba jednu vec povedali, to, čo povedali objektívne aj médiá, že bol obídený legislatívny proces a možno spôsob verejného obstarávania. Nie my sme to povedali, to prišlo zvonku, z médií a z oficiálnych orgánov. Pán poslanec Peter Stachura, bývalý štátny tajomník, neťahal dreveného kačura, či jak to bolo povedané pánom ministrom. Je to zodpovedný politik, ktorý sa snaží veci konať správne. Jeden konkrétny príklad. Poprad, 42 mil. eur. V modrých číslach nemocnica, plán obnovy využitý, ale aj napriek tomu bol vymenený riaditeľ a vy tvrdíte, že chcete odpolitizovať zdravotníctvo? V modrých číslach plán obnovy sa realizuje, krásny projekt, a aj napriek tomu vymeníte vedenie nemocnice aj predstavenstvo. Keď ste boli vo vláde ste odvolávali už po štyroch mesiacoch, teda v opozícii ste odvolávali už po štyroch... (Prerušenie vystúpenia časomerom.)
12. schôdza NR SR - 10.deň - B. popoludní
Dátum: 2024-05-02
Poslanec: Majerský, Milan (KDH)
Druh vystúpenia: Vystúpenie s faktickou poznámkou

71. Ďakujem pekne. Sú veci medzi nebom a zemou ktoré nezmeníme, aj keď budeme meniť legislatívu. Nezmeníme ich, ony sú určené. Každá jedna bunka nášho tela hovorí, kto sme. Každá jedna bunka nášho tela hovorí, či sme muž alebo žena. Skúste dať ktorúkoľvek časť vášho tela na biologický test a ten vám povie, či ste muž alebo žena. Ja sa pýtam, ak tu máme nejakú myšlienku, ktorá hovorí o práve na sebaurčenie, lebo je tu právo sebaurčenia, koľkokrát v živote si človek bude môcť zmeniť pohlavie. Koľkokrát v živote bude môcť povedať, že som teraz muž, ale nie je to isté dokedy, lebo možno o pár rokov sebaurčím, že budem chcieť byť ženou. Koľkokrát? Koľko hrdlo ráči? Kde je tá, kde je tu základná miera objektivity? Kde je tu základná miera toho, že sú tu aj zákony prírody, ktoré sú objektívne, exaktne zadefinované. A nemajte nás, tých, ktorí máme iný názor, za spiatočníkov. Veríme, že Zem je guľatá, ale prečo staviate hneď do dvojkovej sústavy, že buď ste plochozemníci, alebo ste transgender. Nie, veríme, že Zem je guľatá, ale... (Prerušenie vystúpenia časomerom.)
12. schôdza NR SR - 1.deň - B. popoludní
Dátum: 2024-04-16
Poslanec: Majerský, Milan (KDH)
Druh vystúpenia: Vystúpenie s faktickou poznámkou

249. Ďakujem pekne. Budem sa snažiť, tak ako som začal moju rozpravu, tak aj teraz byť slušný, vecný, nikoho neurážať, neponižovať. Škoda, pán poslanec Ferenčák, že si sa toho nedržal aj ty, musel si si kopnúť. Za celé tvoje primátorovanie v Kežmarku nebol žiaden župan, ktorý toľko finančných prostriedkov nainvestoval do škôl a školských zariadení. Nikto toľko miliónov nenalial do Kežmarku ako v súčasnom období. Škola agropodnikania. Pradiareň. Teraz gymnázium so spojenou umeleckou školou. Nikdy v živote toľko peňazí, toľko investícií do tvojho krásneho kráľovského mesta neprišlo. Ale prišla rozprava predsedu Majerského a musel si si kopnúť. No toto mňa prekvapilo, že ty dokážeš toto urobiť tu priamo v rozprave, čo ja rozprávam o niečom úplne inom a ty si kopneš do Prešovského samosprávneho kraja a do župana tu priamo v rozprave v Národnej rade? Že ti nie je hanba. Ja, ja, ja ostávam v údive a v šoku. Začal som slušne, nikoho som neurážal, a ty si využil hneď prvú príležitosť na to, že by si si kopol. Bol som vecný, nenadával som na vládu, na jednotlivých predstaviteľov vlády ani na politikov vládnej koalície a ty si urobil prvú, pri prvej príležitosti to, že si si kopol. Toľko peňazí do Kežmarku neprišlo za celé tvoje pôsobenie od nikoho, ani od vlády, či už bola tvoja alebo cudzia, možno súkromní investori. Zrátaj si, koľko peňazí prišlo z Prešovského samosprávneho kraja. Čo si urobil ty? Vyrobil si, vyrubil si Prešovskému samosprávnemu kraju taký nájom, aký si nedovolil žiaden predstaviteľ. Ďakujem. (Potlesk.)
9. schôdza NR SR - 2.deň - B. popoludní
Dátum: 2024-02-01
Poslanec: Majerský, Milan (KDH)
Druh vystúpenia: Vystúpenie s faktickou poznámkou

68. Ďakujem pekne. V tejto chvíli som už mal byť na proteste, ale poviem to ináč, použijem skúsenosť tých protestov, ktoré som absolvoval a poviem vám, zažil som tam veľa mnohého. Na jednom z nich začali ľudia skandovať: Fico do basy! A platí zásada, že neoplatí sa protirečiť davu. A ja som protirečil davu. Povedal som jednu vetu, sme na proteste za spravodlivosť a vy chcete byť poľným súdom? Chcete niekoho odsúdiť a poslať do basy? Vážení kolegovia, mne ide úprimne o spravodlivosť. To nie je iba póza, to nie je iba to, aby sme dali nejaké deklaratórne stanovisko. Mne a mojim kolegom z KDH naozaj ide o vec. Ulica nemá čo koho posielať do basy, na to sú súdy a za tým si stojím a keď je protest za spravodlivosť, tak budeme protestovať za to, aby bola naozaj spravodlivosť. Prečo skráteným spôsobom, kolegyňa Nash? Áno, toto všetko sa tu deje skráteným spôsobom. Prečo to nejde cez riadne medzirezortné pripomienkové konanie? My chceme harmonizovať tieto tresty. Pán kolega Petro, vy ste to povedali dobre, ale vo Fínsku bol odsúdený za päť rokov jeden človek, na Slovensku 150 za korupciu, čiže mali by sme sa vedieť priblížiť k vyspelej Európe. Keď hovoril kolega Ledecký o garáži, to je typický príklad. Áno, robme to na základe projektu dobrej prípravy a nieže v jeden večer si zmyslím a druhý idem stavať. Tá príprava je dôležitá. A na konci dňa, tak ako aj povedala kolegyňa Hanuliaková, má byť človek, nie to, že my ideme pretlačiť niečo nasilu. Prijmite, prosím, naše pozmeňujúce... (Prerušenie vystúpenia časomerom.)
6. schôdza NR SR - 13.deň - B. popoludní
Dátum: 2024-01-09
Poslanec: Majerský, Milan (KDH)
Druh vystúpenia: Vystúpenie s faktickou poznámkou

195. Ďakujem veľmi pekne, pán podpredseda. Kolegovia, kolegyne, oslabovanie finančných záujmov Európskej únie, eurofondy, ono to tu visí nad nami ako Damoklov meč a niekedy sa to až ťažko počúva, že vládni predstavitelia ukazujú na opozíciu, že kvôli vám nám vezmú eurofondy. Tak ja za Kresťanskodemokratické hnutie vám môžem zodpovedne povedať, že urobíme všetko pre to, aby sme ich čerpali, čerpali zodpovedne, dobre a správne, a máme s tým aj skúsenosti. My vieme, čo to je vymyslieť projektový zámer, vieme, čo to je v Rade partnerstva tento projektový zámer presadiť a potom napísať projektovú dokumentáciu, ktorú musíte predtým vyobstarať, podať žiadosť, čakať, či vám bude na ministerstve schválená, čakať potom na prvú ex ante kontrolu, druhú ex ante kontrolu, až nakoniec zistíte, že pre nedostatok finančných prostriedkov celá táto procedúra, ktorú ste absolvovali niekedy aj viac ako rok či dva, je fuč. Tak za KDH vám poviem, že nie, my chceme čerpať eurofondy a budeme bojovať za to, aby sme v čo najväčšej miere efektívne čerpali a vyčerpali všetky eurofondy. Nechceme o ne prísť, ale v rukách to nemáme my. V rukách to má vládna koalícia, lebo stačí urobiť zopár jednoduchých krokov. Zmeňte to, zastavte rušenie špeciálnej prokuratúry, harmonizujte trestné sadzby s vyspelými krajinami Európskej únie a garantujem vám, nikto, nikto nám nesiahne na eurofondy, nikto nás nebude chcieť obrať o rozvoj tejto krajiny vďaka eurofondom a všetko bude v pohode. Ale garantujem vám ešte jednu vec, v rukách to máte vy a my určite chceme prispieť k rozvoju Slovenska. Ďakujem. (Potlesk.)
6. schôdza NR SR - 10. deň - A. dopoludnia
Dátum: 2023-12-21
Poslanec: Majerský, Milan (KDH)
Druh vystúpenia: Vystúpenie s faktickou poznámkou

21. Ďakujem veľmi pekne, Braňo. Tak po dlhšom čase sme mali možnosť počuť aj rozumný, aj duchovný príhovor. Možno v tom predvianočnom čase naozaj prospel. Ďakujem pekne, Braňo, že držal si sa témy konečne, nestál si tam štyri, päť či šesť hodín a práve za to ďakujem. Ale jedna myšlienka – silný štát. Práve naopak, menej štátu a viac ľuďom a doslova a do písmena. Ak bude v každej jednej oblasti života menej štátu a viac tej človečiny a ľudskosti a budeme dokázať, budeme vedieť dokázať preniesť kompetencie aj financie nižšie, na nižšiu úroveň, určite sa to vylepší. Pozrime sa všade dookola. Okolité krajiny prenášajú aj financie, aj kompetencie na nižšie úrovne v rámci, na nižšiu úroveň. V rámci princípu subsidiarity je uplatnená práve táto forma decentralizácie a posunu aj peňazí, aj kompetencií. Rakúsko, dokonca už v Čechách na túto formu idú, Poliaci sa naučili od Nemcov, ako sa to dá robiť. Urobme to aj na Slovensku. Na nižšiu úroveň aj peniaze, aj zákonné rozhodovacie kompetencie. Garantujem vám, že čím viac budú tieto formy právomocí na nižšej úrovni, tým budú adresnejšie a o tom je aj sila regiónov, sila miest, sila obcí. Keď dokážu vo Švajčiarsku rozhodovať na kantónoch a nie na centrálnej vláde, prečo by sme to nemohli vedieť urobiť aj u nás. A týka sa to štátnych peňazí a v našom prípade aj eurofondových. Ďakujem.
6. schôdza NR SR - 10. deň - A. dopoludnia
Dátum: 2023-12-20
Poslanec: Majerský, Milan (KDH)
Druh vystúpenia: Vystúpenie s faktickou poznámkou

48. Vážený pán predseda, milí kolegovia a kolegyne, Kresťanskodemokratické hnutie nezahlasuje za kompetenčný zákon. My sme mali naozaj jednoducho a žili sme v tom, že ide naozaj o odpolitizovanie štátnej správy, deje sa presný opak. Je to účelový zásah do kompetencií prezidentského úradu a tam, kde napríklad pri Úrade pre dohľad nad zdravotnou starostlivosťou, ktorý kontroluje, mimochodom, osem miliárd eur, kde sa to vždy dialo cez Národnú radu a cez prezidentský palác, teraz v podstate to bude mať v rukách vláda Slovenskej republiky. Preto odmietame takýto účelový zásah a v podstate pod rúškom vzniku nového ministerstva, ministerstva športu a cestovného ruchu sa nám dostáva na stôl veľa ďalších vecí, s ktorými jednoducho nesúhlasíme. Práve preto aj klub KDH s týmto súhlasiť nebude. Áno, aj k tým ďalším veciam klub KDH chce byť konštruktívny, chce, aby sme mali aj pokojné, aj požehnané sviatky a na to je potrebných viac klubov. Preto by som aj touto cestou chcel požiadať všetkých poslancov, aby boli konštruktívni, aby mysleli na to, aby sme riešili rozpočet a aby aj tie sviatky, ktoré máme predo dvermi, boli aj pokojné, aj požehnané. Na to ale potrebujeme viacerých. Ďakujem pekne.